《赠天竺比邱梵名娑羯延主北禅古刹十六韵》
明代·龙膺

世阅三千外，程逾十万强。须弥经日月，沙界饱风霜。

崭崄攀猱狖，岩穷狎虎狼。佩镰炊石火，洗钵漱冰浆。

赤脚寒无著，华颠岁亦忘。芜菁烹作糁，毡罽绩为裳。

吹角驱魔鬼，持珠诵法王。唐音通呗咒，胡语省迎将。

细齿如童龀，庞眉自老苍。娑婆同印度，膻浊混氐羌。

二伴来殊域，三生话旧邦。黧皮俱瘦肋，绀目并凹眶。

合掌跏趺惯，垂腰辫发长。慈悲无怨爱，解脱得清凉。

为说宰官法，偕登选佛场。北禅金布地，卓锡待支郎。

作者简介：湖广武陵人，字君善，一字君御。万历八年进士。授徽州府推官，官至南京太常卿。晚与袁宏道相善。有《九芝集》。